**Республиканын I-инстанциядагы соттору тарабынан 2018-жылы жана 2019-жылдын 9 айында Кыргыз Республикасынын КЖК 166-беренеси (эски редакцияда), ЖК 204-беренеси (2019-жылдын 1-январынан күчүнө кирген) «Алдамчылык» жөнүндөгү жазык иштерди кароодогу соттук тажырыйбаларын жалпылоонун негизиндеги**

**О Б З О Р**

Алдамчылык, башкача айтканда алдоо же ишенимге кыянаттык менен кирип башка бирөөнүн ээлигинде болгон мүлктү ээлеп алуу же мүлккө болгон укукка ээ болуу жазык иши Кыргыз Республикасынын Жазык кодексинин 204-беренеси менен каралган.

Соттук статистикалык маалыматка ылайык I-инстанциядагы соттор **2018-жылы Кыргыз Республикасынын КЖКсынын 166-беренеси** менен каралган “Алдамчылык” жөнүндө **1299 кылмыш-жазык** ишин 1324 адамдарга карата караган, 399 иш боюнча өкүм чыгарылган, алардын ичинен 442 адам соттолгон, 25 адам акталган, 648 иш боюнча 785 адам жөнүндө кылмыш-жазык иши өндүрүштөн кыскартылган, 72 адам жөнүндөгү 43 кылмыш-жазык иши прокурорго тергөөнүн кемчилдигин жоюу үчүн, ал эми башка негиздер менен 130 иш кайтарылган. Соттолгон 442 адамдан 132 аялдар. Акталган 25 бешөө (5) аялдар.

**2019-жылдын 9 айында Кыргыз Республикасынын ЖК 204—беренеси** менен **672 жазык** иши каралган, алардын ичинен **199 иш** боюнча өкүм чыгарылган, **366 иш** өндүрүштөн кыскартылган, **15 иш** тергөөнүн мүчүлүштүктөрүн жоюу үчүн, **башка негиздер менен 33 иш** прокурорго кайтарылган.

Аталган мөөнөттө соттолгондор 218, алардын ичинен 5 (бешөө) акталган. **366** иш боюнча **389 айыпталгандардын** үстүнөн жабырлангандардын жеке-ачык айыптоону колдоодон баш тарткандыктары үчүн өндүрүштөн кыскартылган. Эки (2) айыпкерге медициналык мүнөздөгү мажбурлоо чарасы колдонулган.

Жазык ишин жалпылоодо I-инстанциядагы соттор Кыргыз Республикасынын КЖК 166, ЖК 204-беренелери менен каралган жазык иштерди соттук кароодо материалдык жана процесстик мыйзамдарды негизинен мыйзамдын талабына ылайык айыпталуучуга угузулган айыптын чегинде туура колдонулушары аныкталды.

Аталган категориядагы иштер боюнча “алдамчылык” беренеси менен жоопко тартылгандарга угузулган айыптар маңызы боюнча татаал эместиги алардын түзүмү негизинен, айыпкер алдоо жолу менен жабырлангандын ишеничине кирип, жабырлангандын ээлигинде болгон мүлкүнө (акча каражатына, турак жайына) же болбосо кандайдыр бир бүтүмдөрдү (сделка) жасатууга түрткү болуу менен башка бирөөнүн ээлигиндеги мүлккө ээлик кылууга багытталгандыгы соттордун бул иштерди кароодо материалдык мыйзамдарды колдонууда, б.а. айыпкерлерге угузулган айып боюнча күнөөлөрүнүн далилденгендигине, алардын аракеттерине юридикалык баа берүүдө жана жаза-чектөөдө одоно мыйзам бузуулар жокко эсе.

2019-жылдын 1-январынан баштап колдонууга киргизилген Кыргыз Республикасынын Жазык кодексинин 204-беренеси эски редакциядагы КЖК 166-беренесинен диспозициясы жана анын санкциясы менен каралган жазалар менен дагы айырмаланып турат.

Кыргыз Республикасынын КЖК 166-беренеси 4 бөлүктөн туруп, 4-бөлүктүн санкциясында мүлкүн конфискациялоо менен 5 (беш) жылдан 10 (он) жылга чейинки мөөнөткө эркиндигинен ажыратуу жазасы каралган, ал эми Кыргыз Республикасынын 204-беренеси 3-бөлүктөн турат, 3-бөлүктүн санкциясындагы жаза III-категориядагы айып салуу менен III-категориядагы эркиндигинен ажыратуу жазасы каралган, б.а. бул бөлүктөрдөгү санкциялардагы негизги өзгөчүлүк болуп 204-берененин санкциясында (деги эле ЖК жаңы редакциясында бардык беренелердин санкцияларында жаза катары) мүлктү конфискациялоо каралбаган. Бирок, ЖК 16-главасында жазык-укуктук таасир этүүнүн башка мажбурлоо чаралары (коопсуздук чаралары каралган.

ЖК 96-беренесинин талабына ылайык жазык-укуктук таасир этүүнүн башка мажбурлоо чаралары адамдын жазык жоопкерчилигине тартылуусуна, же болбосо анын жазык жоопкерчилигинен же жазадан бошотулуусуна карабастан, ушул главанын жоболорунда каралган негиздер бар болгондо, сот тарабынан колдонулат.

**Алдамчылык** – жасоодо айыпкердин аракеттеринен ар дайым жабырланганга материалдык залал жана моралдык зыян келтирилет, келтирилген моралдык зыяндын, материалдык залалдын ордун толтуруу үчүн сот (судьялар) аталган категориядагы иштерди кароодо ЖК 16 главасында каралган нормаларды жетекчиликке алып, жазык-укуктук таасир этүүнүн башка мажбурлоо чараларын колдонуулары тийиш.

Соттук тажрыйбаны жалпылоо бөлүмүнө түшкөн жазык иштердин 70% иш өндүрүшү жабырлангандардын соттук отурумда жеке-ачык айыптоодон баш тарткандыгына же жазык куугунтуктоонун мөөнөтү эскиргендигине байланыштуу жана Кыргыз Республикасынын 2016-жылдын 1-августундагы № 159 “Кыргыз Республикасынын көз карандысыздыгынын 25-жылдыгына жана 1916-жылдагы улуттук боштондук көтөрүлүштүн 100-жылдыгына байланыштуу мунапыс жөнүндө” Мыйзамдын негизинде кыскартылган.

Аталган категориядагы иштерди кароодогу I-инстанциядагы соттордун тажырыйбасын жалпылоодо аныкталган жагдайлар:

1. Жазык иштердин сотко караштуулугу каралган иштер боюнча сакталган;
2. Иштердин аймактык караштуулугу дагы сакталган;
3. Жазык сот өндүрүшү КР ЖПК (23-бер. эски редакция) 20-беренесинин талаптарын сактоо менен жүргүзүлгөн;
4. Соттук териштирүүнүн чектери сакталган;
5. Эң орчундуу, көйгөйлүү маселелерден болуп соттор тарабынан КР ЖПК 252-беренесинин (эски редакция) 274-беренесинин талаптарын таназар албай, кош көңүлдүк кылып, соттук отурумда каралып жаткан иштер табияты боюнча айыпкерге угузулган айып боюнча материалдык же процесстик мыйзамдарды колдонууда кыйынчылыктарды жаратпагандыгына карабастан соттук териштирүүнүн мыйзамда каралган мөөнөтүн бузуу саналат.

Мыйзамда каралган соттук териштирүүнүн мөөнөтүн бузуу менен иштерди кароо ишке катышкан жактарга, коомчулукка ошондой эле соттук отурумду тейлөөчүлөргө терс таасирин тийгизип, каралып жаткан иштин сот курамынын айланасында жагымсыз жагдайды жаратаары жана жалпы эле сот тутумунун аброюна доо кетирери шексиз.

Биринчи инстанциядагы соттор караган иштердин сот отурумунун протоколдору көпчүлүк иштер боюнча (иш өндүрүштөн кыскартылган иштер боюнча) үстүртөдөн, үч-төрт сүйлөмдөн тургандыгы көрүнөт, судья кабыл алган токтомдун мазмуну протоколдун мазмунуна жооп бербейт, б.а. Кыргыз Республикасынын ЖПК 63; 298-беренелердин талаптары толук сакталбайт.

Көпчүлүк иштер Кыргыз Республикасынын ЖПК 252-бер., 2-б. (эски редакциясы), 274-бер., 2-б. (жаңы редакциясы) талаптары одоно түрдө бузулуп, жогоруда аталган жазык иштери классификациясы боюнча анча оор эмес кылмыштардын катарына кирерине карабастан 1 айлык мөөнөт, жарым жыл, андан ашык мөөнөттөрдө чечилген иштер бар.

**Мисалы:** **УД-727/18 Б-3** Кыргыз Республикасынын КЖКсынын 166-бер. 2-б. 3-п. менен айыпталуучу Муктаров Ж.К. жөнүндөгү иш Бишкек шаарынын Биринчи май райондук сотуна **04.05.18-жылы** түшкөн, ишти кароо судья Э.Каиповго бөлүнгөн, ошол эле күнү **04.05.18-ж.** судья ишти кароону 16.05.18-ж. дайындаган.

**16.05.18-ж.** соттук отурум судьянын ооруп калгандыгына байланыштуу **31.05.18-ж.** жылдырылган. (Тактама-соттук отурумдун катчысы түзгөн и.б.88).

Ишти кароо бир канча жолу башка күндөргө жылдырылган, судьянын башка ишти кароосуна байланыштуу деп. Аталган жазык иши эки эпизоддон турат. Соттолуучу 21.03.2018-жылы жабырлануучу А.Кочконбаевдин уюлдук телефонунан чалып алайын деп сурап алып, сүйлөшүмүш болуп, жабырлангандын алаксып калганынан пайдаланып баасы 10000 сомдук телефонду алып кетип калган. Ушундай эле жол менен 25.03.2018-жылы У.Молдоевдин уюлдук телефонун алдап алып кетип ага 22000 сомдук материалдык зыян келтирген.

Эки эпизод менен тең күбөлөр жок.

Соттук отурумда ЖПК каралган мөөнөттө ишти карап негизинен чечим кабыл алууга эч кандай тоскоолдук болбогондугуна карабастан ЖПК 252-бер. 2-б. талабын бузуу менен 2 айдан кийин иш өндүрүштөн жабырлангандар А.Кочконбаев менен У.Молдоев жеке-ачык айыптоодон баш тарткандыктарына байланыштуу кыскартылган.

**УД-1471/16 Б4** Кыргыз Республикасынын КЖК 166-бер. 2-б., 3-п. менен айыпталган Т.Джолоев жөнүндөгү жазык иши Свердлов райондук сотуна **08.12.16-жылы** түшкөн, судья Д.Турдукожоев тарабынан кароо үчүн **23.12.16-ж.** дайындалган. Ишти кароо бир канча жолу ар кандай мөөнөттөргө жылдырылган, адвокат Т.Асылбекованын соттук отурумга келбегендигине байланыштуу деген жүйөө менен. Иштин ичинде адвокат Т.Асылбекованын ишке катышуусун милдеттендирген “Ордер-поручение” жоктугуна карабастан. Т.Джолоев бир канча жолу СИЗО № 1 сот залына конвой менен алып келинип турган. 22.02.17-жылы, б.а. иш түшкөндөн 2 айдан кийин иш өндүрүшү адвокат Б.Жакупованын катышуусунда жабырлангандардын жеке-ачык айыптоодон баш тарткандыктарына байланыштуу кыскартылган. Бул ишти кароодо судья Кыргыз Республикасынын ЖПКсынын **45-беренесинин** 2, 3-бөлүктөрүндө каралган укуктардын негизинде ишти кароону кайра-кайра башка мөөнөткө жылдырбастан айыпталуучуну соттук отурумда коргой турган жактоочу болбогондон кийин, аны судья өз демилгеси менен жактоочунун катышуусун камсыздоосу тийиш эле.

**УД-1473/16 Б1** Кыргыз Республикасынын КЖКсынын 166-бер. 2-б. 3-п. менен айыпталган О**муралиев М.С.** жөнүндөгү кылмыш-жазык иши Свердлов райондук сотуна **2016-жылдын 6-декабрында** түшкөн, соттук отурум **20.12.16-жылга дайындалган.** Омуралиев М.С. бөгөт коюу чарасы-жеке кепилдик.

Тергөө органдары тарабынан Омуралиев М.С. төмөндөгүдөй кылмыш жасагандыгы боюнча айыпталган.

Ал, 2015-жылдын февраль айынын аяктарында тергөөдө өздүгү аныкталбаган “Александр” аттуу бала менен бирөөнүн мүлкүн алдоо жолу менен ээлеп алууга алдын ала сүйлөшүп алып, Бишкек шаарынын Чыгыш-5 кичи районунун аялдамасынан К.Тукеевдин ишенимине кирип, чет мамлекетке кетүүгө виза ачып беребиз деп алдоо жолу менен 2240 АКШ долларын (же 152320 сом) ээлеп алып изин жашырып кетип, жабырлануучу К.Тукеевге олуттуу өлчөмдө материалдык зыян келтирген.

Ал, 2015-жылдын 6-август күнү тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Алма-Ата көчөсү менен Жибек-Жолу проспектисинин кесилишинен Ж.Баймурзаеванын ишенимине кирип, чет мамлекетке кетүүгө виза ачып беребиз деп алдоо жолу менен 6980 АКШ долларын (же 479640 сом) ээлеп алып изин жашырып кетип, жабырлануучу Ж.Баймурзаевага олуттуу өлчөмдө материалдык зыян келтирген.

Ал, 2015-жылдын 15-сентябрь күнү тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Логвиненко менен Токтогул көчөлөрүнүн кесилишинен А.Окотаевдин ишенимине кирип, чет мамлекетке кетүүгө виза ачып беребиз деп алдоо жолу менен 1500 АКШ долларын (же 112500 сом) ээлеп алып изин жашырып кетип, жабырлануучу А.Окотаевге олуттуу өлчөмдө материалдык зыян келтирген. Кылмыштуу аракетин улантып ал, 2015-жылдын сентябрь айында тергөөдө аныкталбаган “Александр” аттуу бала менен алдын ала сүйлөшүп алып, Бишкек ш. Киев менен Панфилов көчөлөрүнүн кесилишинен М.Эргешовдун ишенимине кирип, чет мамлекетке кетүүгө виза ачып беребиз деп алдоо жолу менен 157200 сом акчасын ээлеп алып изин жашырып кетип, жабырлануучу М.Эргешовго олуттуу өлчөмдө материалдык зыян келтирген;

2015-жылдын октябрь айында тергөөдө аныкталбаган “Александр” аттуу бала менен алдын ала сүйлөшүп алып, Бишкек ш. Совет менен Горький көчөлөрүнүн кесилишинен А.Оторбаевдин ишенимине кирип, чет мамлекетке кетүүгө виза ачып беребиз деп алдоо жолу менен 1500 АКШ долларын (же 102000 сом) ээлеп алып изин жашырып кетип, жабырлануучу А.Оторбаевге олуттуу өлчөмдө материалдык зыян келтирген;

2015-жылдын ноябрь айында тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек шаарынын Бөкөнбаев менен Совет көчөлөрүнүн кесилишинен Т.Байматовдун ишенимине кирип, чет мамлекетке кетүүгө виза ачып беребиз деп алдоо жолу менен 4000 АКШ долларын (же 288000 сом) ээлеп алып изин жашырып кетип, жабырлануучу Т.Байматовго олуттуу өлчөмдө материалдык зыян келтирген;

2016-жылдын январь айында тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Ибраимов көчөсүнөн Н.Шаршеналиевдин ишенимине кирип, чет мамлекетке кетүүгө виза ачып беребиз деп алдоо жолу менен 7000 АКШ долларын (же 476000 сом) ээлеп алып изин жашырып кетип, жабырлануучу Н.Шаршеналиевге олуттуу өлчөмдө материалдык зыян келтирген;

2016-жылдын февраль айында тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Чүй проспектисинде жайгашкан Илбирс имаратынын жанынан К.Мусаева жана Ч.Исмаиловдун ишенимине кирип, чет мамлекетке кетүүгө виза ачып беребиз деп алдоо жолу менен 448000 сом акчасын ээлеп алып изин жашырып кетип, жабырлануучу К.Мусаевага олуттуу өлчөмдө материалдык зыян келтирген;

2016-жылдын апрель айында тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Чүй проспектисинде жайгашкан Илбирс имаратынын жанынан Р.Макеевдин ишенимине кирип, чет мамлекетке кетүүгө виза ачып беребиз деп алдоо жолу менен 3000 АКШ долларын (же 204000 сом) ээлеп алып изин жашырып кетип, жабырлануучу Р.Макеевге олуттуу өлчөмдө материалдык зыян келтирген;

2016-жылдын апрель айында тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Шопокова көчөсү менен Чүй проспектисинен А.Кожокуловдун ишенимине кирип, чет мамлекетке кетүүгө виза ачып беребиз деп алдоо жолу менен 33500 сом ээлеп алып изин жашырып кетип, жабырлануучу А.Кожокуловко олуттуу өлчөмдө материалдык зыян келтирген;

2016-жылдын 26-апрель күнү тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Чүй проспектисинде жайгашкан Илбирс имаратынын жанынан З.Алмазбекованын ишенимине кирип, чет мамлекетке кетүүгө виза ачып беребиз деп алдоо жолу менен 99000 сом ээлеп алып изин жашырып кетип, жабырлануучу З.Алмазбековага олуттуу өлчөмдө материалдык зыян келтирген.

2016-жылдын апрель айында тергөөдө өздүгү аныкталбаган “Александр” аттуу бала менен алдын ала сүйлөшүп алып, Бишкек ш. Москва менен Совет көчөлөрүнүн кесилишинен И.Бейшембиеванын ишенимине кирип, чет мамлекетке кетүүгө виза ачып беребиз деп алдоо жолу менен 1500 АКШ долларын (же 105000 сом) ээлеп алып изин жашырып кетип, жабырлануучу И.Бейшембиевага олуттуу өлчөмдө материалдык зыян келтирген.

Бул иш 20.12.16-жылдан 03.07.2017-жылга чейин сот отуруму бир канча жолу ар кандай себептер менен (бардыгы 18 жолу) соттук отурумдардын 2-3 сүйлөмдөн турган протоколдоруна караганда бирде соттолуучу, бирде жабырлангандардын сот отурумдарына келбегендиктерине байланыштуу, **аралыктары 10-15 күндөн башка күндөргө калтырылып турган.**

Кыргыз Республикасынын ЖПКнын 117-бер 1-б.: “шектүү, айыпкер, соттолуучу, жабырлануучу жана күбө жүйөөлү себепсиз келбей койгон учурда, тергөөчүнүн, судьянын жүйөлөштүрүлгөн токтому же соттун аныктамасы боюнча айдалып келиниши (мажбурлап алып келүү) мүмкүн. Судья бул чараны **соттолуучуга** дагы, **жабырлангандарга** дагы колдонбогон.

Ишти 10-жолу, 26.04.2017-ж. соттук отурумду 12.05.2017-жылга калтырууда адвокат Б.Саадабаев судьяга сот отурумуна жабырлангандарды мажбурлоо (айдап келүү) менен алып келүүнү өтүнүч кылган, өтүнүч канааттандырылып, судья жабырлангандарды сот отурумуна 12.05.17-ж. мажбурлап алып келүү жөнүндө токтом чыгарган. Токтомду аткаруу Свердлов ИИБ жиберилген (и.б.194-195).

12.05.2017-ж. сот отурумуна жабырлангандар алып келинбеген, сот отуруму 19.05.17-ж. калтырылган, судья анын 26.04.17-ж. кабыл алган токтому эмне себептен аткарылбагандыгын жана ал токтом кайрадан аткарылууга жатаар, жатпасы жөнүндө эч кандай чара көрбөгөн. Акыры, 03.07.17-жылы жабырлангандар жеке-ачык айыптоодон баш тартышкандыктарына байланыштуу Омуралиев М.С. жөнүндөгү жазык-кылмыш иши боюнча өндүрүш кыскартылган. Бул иш судьянын өндүрүшүндө **6-ай, 7 күн** болгон. Мындай көрүнүштөр төмөнкү иштерде дагы орун алган.

**УД-369/18 Ч1** Касимов Ж. Кыргыз Республикасынын КЖК 166-бер. 2-б. 3-п. айыпталган кылмыш-жазык иши Аламудун райондук сотуна 30.05.2018-жылы түшкөн.

04.06.2018-жылы судья К.Байсов ишти өз өндүрүшүнө алып, ишти кароону **14.06.2018-ж.** саат 15.00 дайындаган. **14.06.18-ж.** иш соттук отурумга жабырлануучу Токтобачаев Б. белгисиз себептер менен келген жок деп соттук отурум **27.06.18-ж.** калтырылган.

Жогорудагы мисалда келтирилгендей эле кылмыш-жазык иши бир канча жолу соттолуучунун жана жабырлангандын сот отурумуна келбегендигине байланыштуу башка күндөргө жылдырылган.

30.05.2018-жылдагы 10.10.2018-ж. **5 (беш)** айдын ичинде сот отуруму бир канча жолу ар кайсы убакыттарга жылдырылган, акыркы 2 жолу 29.08.2018-ж., 28.09.2018-ж. жабырлангандын өтүнүчү менен башка күнгө жылдырылган, анткени Ж.Касимов ага келтирилген чыгымды төлөп берүүгө убада кылган деген жүйөө менен. 10.10.2018-ж. аталган кылмыш-жазык иши жабырлангандын жеке-ачык айыптоодон баш тарткандыгына байланыштуу иш боюнча өндүрүш кыскартылган. Угузулган айып жөнөкөй 1 (бир) эпизоддон турат, Касимов Ж. жабырлангандын ишеничине кирип анын менчиги болгон “Фольксваген Гольф-3” автомашинасын 70000 сомго баалап, акчасын 01.08.2017-ж. кайрып берем деп автомашинаны айдап кетип, эртеси күнү башка бирөөгө сатып жиберип качып, акчасын кайрып берген эмес.

Судьянын токтомунда ишти өндүрүштөн кыскартуу жөнүндө адвокат С.Отунчиев өтүнүч келтирди деп көрсөтүлгөн, ал эми соттук отурумдун протоколунда жабырланган Б.Токтобочаев соттолуучу ага келтирилген зыянды ордуна койгондугуна байланыштуу кылмыш-жазык ишти өндүрүштөн кыскартууну өтүндү деп көрсөтүлгөн (и.б.76).

Соттук отурумдун протоколдору Кыргыз Республикасынын ЖПК 272-бер. жооп бербейт. Бул иш боюнча соттук чечим **4 ай 10 күн** дегенде кабыл алынган (судья К.Байсов).

Эгерде бул иштин соттук отурумунун протоколдоруна ишенсек соттук отурумдардын баардыгы башка убакыттарга жабырлангандын өтүнүчү менен жүйөөлүү себепсиз жылдырылып келгендиги көрүнөт.

**УД-057/17 О3** Кыргыз Республикасынын КЖК 166-ст. 3-б. айыпталган Ж.Э.Топчубаева жөнүндөгү кылмыш-жазык иши 22.12.2016-жылы Ош областынын Кара-Суу райондук сотуна түшкөн.

23.12.16-ж. судья В.Туманова ишти кароону 09.01.2017-жылга дайындаган.

Ж.Топчубаевага 2013-жылы жабырланган А.Болтоеванын ишеничине алдоо менен кирип, ага Ош шаарынан тез аранын ичинде арзан баада үй сатып берем деп 30000 ашык АКШ долларын алып, үй алып бербей же акчасын кайрып берген эмес деп айып угузулган.

Кылмыш-жазык иши боюнча соттук отурумдар судья В.Туманованын төрагалыгында бир канча жолу соттолуучунун, жабырлангандын адвокаттары, же соттолуучунун, жабырлангандын сот отурумдарына белгисиз себептер менен келишкен жок деген жүйөөлөр менен башка күндөргө калтырылып келген. Ишти өндүрүшүнө алгандан 2,5 айдан кийин судья В.Туманова кезектеги өргүүгө кеткендигине байланыштуу, кылмыш-жазык иши судья Б.Анарботоеванын кароосуна берилген. Аталган иш негизинен чечилген эмес. Ар-кандай жүйөөсүз себептер менен ишти кароо бир канча жолу ар кандай мөөнөттөргө калтырылып келген.

Иш өндүрүшү **22.06.2017-жылы** соттолуучу Ж.Топчубаеванын автокырсыктан каза болгондугуна байланыштуу кыскартылган (и.б.152), Кыргыз Республикасынын ЖПК 252-бер. 2-б. каралган мөөнөт одоно бузулуп кылмыш-жазык иши соттун өндүрүшүндө 6 (алты) ай болгон.

Мыйзамдын талаптарын мындай бузуу Бишкек шаарынын Ленин райондук сотунун УД-508/1-8б; Свердлов райондук сотунун УД-1410/16 В4, УД-147/16-В4; УД-1473/16 Б1; Чүй облусунун Ысык-Ата райондук сотунун УД-1-202-18, УД-1-116-17(8), УД-1-369-18(8), УД-1-270-18(8); Чүй райондук сотунун УД-91-17 Ч9; Аламүдүн райондук сотунун УД-369-18 Ч1, УД-534-16 Ч1; Ош облусунун Кара-Суу райондук сотунун УД-057/17 О3.

Мындай көрүнүштөр республиканын бардык сотторунун аталган категориядагы иштерди кароодо орун алган.

Мисалы: 166-бер., 2-б., 2-п., 3-б., 350-бер. 2, 3-б. менен айыпталган Р.Ж.Накишев; 166-бер., 2-б., 2-п., 3-бөлүмү менен айыпталган Р.К.Ходжаев жөнүндөгү жазык иши 08.04.16-жылы Аламүдүн райондук сотуна түшкөн. Угузулган айып боюнча Р.Ходжаев Аламүдүн районунун жерге жайгаштыруу жана кыймылсыз мүлккө укуктарды каттоо боюнча Башкармалыгында кыймылсыз мүлктөр жөнүндөгү жана жерге жайгаштыруу укуктары боюнча келишимдерди каттоону жүргүзүүчү 1-категориядагы адис болуп иштеп жатып Р.Накишев менен алдын-ала макулдашып, пайда көрүү максатында Аламүдүн районунун, Ленин айылынын Набережная 23 көчөсүндө 0,27 га жерге жайгашкан үйдүн ээси А.Ахметовдун өлгөндүгүн билип туруп Р.Накишев наамына берилген жасалма ишеним катты негиз кылып жогорудагы 0,27 га жер тилкесин 3-бөлүп ар-бирине: серия Ч, 589942; 589943 жана 589944 номерлерди ыйгарып каттоодон өткөрүп Р.Накишевдин бир тууганы А.Накишевге 0,5 га жер участогу сатылды деген жалган сатуу-сатып алуу келишимин каттаган. Ушундай эле жол менен 0,11 га, жер участогу катталган.

Аталган иш боюнча соттук отурумдар 21-апрель 2016-жылдан 17-апрель 2017-жылга чейин ар кандай жүйөөлөр менен соттук отурумга соттолуучулардын, күбөлөрдүн келбегендигине байланыштуу деп башка мөөнөттөргө жылдырылып келген.

17-апрель 2017-жылы иш боюнча өкүм кабыл алынып Р.Ходжаев аракетинде Кыргыз Республикасынын КЖК 166-бер. 2-б., 2-п., 3-б. курамы жок деп акталган.

Р.Накишев дагы Кыргыз Республикасынын КЖК 166-бер., 2-б., 2-п., 3-б. менен аракетинде кылмыштын курамы жок деп акталган, КЖКнын 350-бер. 3-б. менен 3 (үч) жылга эркиндигинен ажыратылган, Кыргыз Республикасынын 2016-жылдын 1-августундагы № 159 “Кыргыз Республикасынын көз карандысыздыгынын 25-жылдыгына жана 1916-жылдагы улуттук-боштондук көтөрүлүштүн 100-жылдыгына байланыштуу мунапыс жөнүндө” Мыйзамдын негизинде чектелген жазаны өтөөдөн бошотулган.

Кылмыш-жазык иши боюнча өкүм 1 (бир) жыл, 8 күндөн кийин кабыл алынган (судья Ж.Сагыналиев). Соттук чечимдерди Кыргыз Республикасынын ЖПКсынын 252-беренесинин 2-бөлүмүнүн талабын одоно бузуу менен караган.

**Корутунду:**

Кыргыз Республикасынын ЖК 16 главасында каралган 96-берененин талабына ылайык ЖК 204-беренеси менен каралган иштерди кароодо судья (сот) айыпталуучунун жазык жоопкерчилигине тартылуусуна, же болбосо анын жазык жоопкерчилигинен же жазадан бошотулуусуна карабастан, аталган главанын жоболорунда каралган негиздер бар болгондо жазык-укуктук мажбурлоо чарасы-мүлктү конфискациялоону колдонууга милдеттүү.

Соттук териштирүүнүн мыйзамда каралган мөөнөттү сактоо менен ишти кароо жана мыйзамдуу чечим кабыл алуу жазык иши өндүрүшүндө болгон судьянын күнүмдүк иш тартибин, ишти угууну жүргүзүү тартибин туура уюштуруусунан көз каранды экендигине соттордун көңүлү бурулушу тийиш (ЖПКнын 268-278-беренелеринин талаптарын судьянын так аткаруусу).

Кыргыз Республикасынын ЖПК 274-беренесиндеги каралган нормаларды кыйшаюусуз сактоо судьялардын милдети.

Соттук отурумду жүргүзүүнүн маданияты жана тартиби бүтүндөй соттук отурумдун протоколунда чагылдырылат.

Соттук отурумдун протоколдору Кыргыз Республикасынын ЖПК 63; 298-беренелеринин талаптарын сактоо менен түзүлүүгө жатат.

Соттордун жазык иштерди кароодо жогоруда көрсөтүлгөн мүчүлүштүктөрдү, мыйзамдын талаптарын бузууну өздөрүнүн иш тажрыйбасынан жоюу максатында аталган обзорду жергиликтүү сотторго маалымат катары жөнөтүү сунушталат.

**Кыргыз Республикасынын**

**Жогорку сотунун соттук**

**тажрыйбаны жалпылоо жана**

**соттук статистиканы талдоо бөлүмү**